Tanya O'Connor: Hoekom ek weer 'n motorfiets aan die brand gaan skop!
JY LEES NOU Tanya O'Connor: Hoekom ek weer 'n motorfiets aan die brand gaan skop!
Ek het vandag gedoen wat ek al baie jare in dié tyd moes gedoen het! Ek het vakansie gehou! Ek het op die dek gesit, oor die see gekyk en regte, egte sjampagne gedrink . . . in my pajamas!
Ek het ma geword op 42. Ek het my verstand gekry op 42. Ek het myself gevind op 42. Ek het besef wat goed is vir my op 42. Ek het begin leef op 42!Ek het elke oomblik van my lewe begin geniet op 42.Ek het op 42 ophou terugkyk.
Dit het my 42 jaar gevat om te leer om aan te beweeg. Ek het besef die pad vorentoemet sy slaggate, verspoelde brûe en ompaaie is 'n uitdaging. En ek kan altyd kortpad op 'n "scrambler" deur die veld vat. In die veld is meer dongas om my uit te daag, om oorte spring of sommer vir die pret deur hulle te ry.
Ek ry al motorfiets vandat ek 11 jaar oud is. En met 'n XR 200 en 'n XR 500 is ek al twee keer deur 'n woestyn.Ek het die Swartberge en sy grondpaaie verken met 'n veldfiets. Ek het al die mooiste plekke op aarde ontdek op 'n veldfiets.Dit was net ek en my getroue Yamaha Tenere, toe ek gevoel het ek vat aan 'n ster in die berge.Twee wiele het my al soveel van die lewe geleer.Ek het geleer om die lewe aan die brand te skop, al kon ek nie dadelik vuur in die motorfiets se enjin inskop nie, het ek aanhou probeer. En die lieflike dreun van daardie enjin het my laat besef daar is altyd hoop en altyd vuur vir aangaan vorentoe.
My Yamaha MT-01 kry lewe met die druk van 'n knoppie, "with a flick of the switch", dit is te maklik.Dit is veel lekkerder om 'n veldfiets aan die brand te skop en die veld in te vaar.Jy leer van jouself wanneer jy 'n donga sien wat jou vra: "Kom spring oor my, ek daag jou uit!"